**Palman piiri** on Mosambikin pohjoisimpaan Cabo Delgadon maakuntaan kuuluva piiri (port. *distrito*). Piiri rajoittuu pohjoisessa virtaavaa Ruvumajokea (Rio Rovuma) seuraavaan Tansanian rajaan ja idässä Intian valtamereen. Vuonna 2017 piirin väkiluku oli 67 025. Hallintokeskus on Palman rantakaupunki.

Piirin pinta-ala on 3 576 neliökilometriä (4,5 % maakunnasta), kun toisen tilaston pinta-alat tulkittiin ilmeisen virheellisiksi. Palman piirin naapureita ovat etelässä Mocímboa da Praian piiri ja lännessä Nangaden piiri. Pohjoisessa rajajoen takana on Tansanian Mtwaran alueen Mtwaran piirikunta. 

Paikallistasolla piiri jakaantuu neljään hallintoalueeseen (port. *posto administrotivas, P.A.*): P.A. de Palma, P.A. de Olumbe, P.A. de Pundanhar ja P.A. de Quionga. Näistä Palman hallintoalue on väestöltään selvästi suurin; vuonna 2005 siellä asui lähes 50 prosenttia piirin silloisesta väestöstä (25 627/ 52 665).

Palman ja Mocímboa da Praian piirin edustalta on rannikon läheiseltä merialueelta löydetty laaja maakaasuesiintymä. Näiden luonnonvarojen hyödyntämiseksi on esimerkiksi ranskalainen energiayhtiö Total tehnyt vuoteen 2019 mennessä 20 miljardin euron suuruiset investointipäätökset. Totalin maakaasun nesteytyslaitos on suunnitelmien mukaan ollut tarkoitus ottaa käyttöön ja maakaasun toimitusten alkaa vuoteen 2024 mennessä. Maakaasuesiintymä sijoittuu Quirimbas-saariryhmän pohjoisosien ympäristöön. 

Vuosina 2017, 2020 ja 2021 on uutisoitu islamististen, suurelta osin lapsisotilaista koostuvien jihadistiryhmien tekemistä hyökkäyksistä Palman ja sen naapuripiirin alueelle näihin liittyvine julmuuksineen. Esimerkiksi elokuussa 2020 uutisoitiin, että terroristijärjestö Isisiin kytkeytyvät islamistiset ryhmät olivat vallanneet naapuripiirissä sijainneen, Mosambikin pohjoisosan maakaasukenttien huoltoliikenteelle tärkeän Mocímboa da Praian satamakaupungin ja tehneet tätä edeltävinä viikkoina iskuja ympäröiviin kyliin. Vuodesta 2017 maakunnassa kapinoinut ja iskuja tehnyt jihadistijärjestö Ahlu Sunnah Wa-Jama (tai Ahlu Sunnah wa-l-Jama’ah, ASWJ) on saanut tukea muun muassa Isisin Keski-Afrikan osastolta (ISCAP). Isisin tavoitteena on luoda alueelle islamilainen kalifaatti. Nuoria taistelijoita sisältäviä terroristiryhmiä kutsutaan paikallisesti nimellä al-Shabab ("nuoret"). Palman ja Mocímboa da Praian piirien lisäksi aseellisia yhteenottoja on ollut myös Mocímboa da Praian piirin lounaispuolella sijaitsevassa Muidumben piirissä.

Lähteet
-------

1. 1 2 3  Perfis dos Distrito de Palma Província de Capo Delgado  2005. Ministério da Administração Estatal, República de Moçambique.  Arkistoitu 30.9.2011. Viitattu 5.4.2021. (portugaliksi)
2. ↑  Quardo 1. População recenseada por área de residência e categpria cencitária, segundo idade e sexo. Província de Capo Delgado, 2017.xlsx (sivulta  Nacional de Estatística, ine.gov.mz. Viitattu 5.4.2021. (portugaliksi)
3. ↑  Estatísticas do Distrito de Palma  2013. Instituto Nacional de Estatística, ine.gov.mz. Viitattu 5.4.2021. (portugaliksi)
4. ↑  Quardo 3. População por idade, segundo área de residência, distrito e sexo. Província de Capo Delgado, 2017.xlsx (sivulta  Nacional de Estatística, ine.gov.mz. Viitattu 5.4.2021. (portugaliksi)
5. ↑  About the Mozambique Liquefied Natural Gas Project (maakaasukentän sijainti ilmenee videon kartalta) *mzlng.total.com*. Viitattu 5.4.2021. (englanniksi)
6. ↑  Islamistitaistelijat valloittivat kaupungin Mosambikissa – iskun takana saattaa olla Isisiin yhdistetty ääriryhmä  27.3.2021. Yleisradio, yle.fi. Viitattu 5.4.2021.
7. 1 2 3  Mozambique's extremist violence poses threat for neighbors  29.3.2021. Deutsche Welle, dw.com. Viitattu 5.4.2021. (englanniksi)
8. 1 2 3  Erja Tuomaala: Jihadistit hamuavat uusia alueita Mosambikissa – tuleeko rauhaisasta rantavaltiosta Isisin uusi tukikohta?  1.4.2021. Yleisradio, yle.fi. Viitattu 5.4.2021.
9. 1 2  Yrjö Kokkonen: Isis avasi uuden rintaman Afrikassa – Mosambikin armeija hätää kärsimässä jihadistijoukkojen hyökkäyksen edessä  13.8.2020. Yleisradio, yle.fi. Viitattu 5.4.2021.